ก.ล.ต.สั่งบลจ.รายงานลูกค้าไถ่ถอนกองทุน
บลจ.นครหลวงไทย เผยก.ล.ต.สั่งแจ้งข้อมูลสภาพคล่อง และการไถ่ถอนหน่วยลงทุนกองทุนที่เปิดซื้อขายทุกวัน ในช่วงก่อนตัดสินคดียึคดทรัพย์ 26ก.พ.นี้
17 ก.พ. 2553

บลจ.นครหลวงไทย เผยก.ล.ต.สั่งแจ้งข้อมูลสภาพคล่อง และการไถ่ถอนหน่วยลงทุนกองทุนที่เปิดซื้อขายทุกวัน ในช่วงก่อนตัดสินคดียึคดทรัพย์ 26ก.พ.นี้
นายธีรพันธุ์  จิตตาลาน กรรมการผู้จัดการ บริษัทหลักทรัพย์จัดการกองทุน (บลจ.) นครหลวงไทย เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้สั่งให้บลจ.ทุกแห่งรายงานสภาพคล่องทุกสิ้นวัน รวมถึงเงินกองทุนขั้นที่ 1 และขั้นที่ 2 เพื่อรองรับการไถ่ถอนหน่วยลงทุนของผู้ลงทุนสำหรับกองทุนที่เปิดให้ซื้อขายได้ทุกวัน ตั้งแต่วันที่ 15 ก.พ.-26 ก.พ.นี้ เพื่อติดตามสถานการณ์และประเมินผลกระทบก่อนจะพิจารณาคดียึดทรัพย์ของอดีตนายกรัฐมนตรี พ.ต.ท.ทักษิณ ชินวัตร  ในวันที่ 26 ก.พ.นี้
"ปกติแล้วกองทุนที่เปิดให้ซื้อขายได้ทุกวันจะมีสภาพคล่องเพียงพอ รองรับการไถ่ถอนหน่วยลงทุนของผู้ลงทุนอยู่แล้ว คงไม่น่ามีปัญหาอะไร ซึ่งก.ล.ต.ก็สั่งให้รายงานข้อมูลการไถ่ถอนของผู้ถือหน่วยลงทุนทุกสิ้นวันว่ามีมากน้อยแค่ไหน และมีความผิดปกติหรือไม่ ซึ่งเท่าที่ดูยังไม่พบว่ามีการไถ่ถอนหน่วยลงทุนผิดปกติ"นายธีรพันธุ์ กล่าว
สำหรับบลจ.นครหลวงไทย ประเมินว่า สถานการณ์ทางการเมืองไม่น่าจะรุนแรง  โดยช่วง 1-2 สัปดาห์ที่ผ่านมาได้ทยอยซื้อหุ้นต่อเนื่องเมื่อดัชนีหลุดต่ำกว่า 700 จุด ทำให้น้ำหนักลงทุนในหุ้นเพิ่มขึ้นมาอยู่ที่ 80-90% ของพอร์ต จนเหลือเงินสดประมาณ 10% ของพอร์ต หากดัชนปรับตัวลงก็พร้อมจะเข้าซื้อเพิ่ม  เนื่องจากการลงทุนของบลจ.ซึ่งเป็นนักลงทุนสถาบันจะลงทุนระยะยาวและพื้นฐานตลาดหุ้นยังแข็งแกร่ง ดังนั้นปัจจัยการเมืองที่เข้ามองว่าเป็นปัจจัยระยะสั้น ในที่สุดก็จะคลี่คลายลง หลังจากนั้นหุ้นจะปรับตัวขึ้นได้ตามเศรษฐกิจทั่วโลกที่ฟื้นตัว โดยประเมินว่าดัชนีมีโอกาสถึงระดับ 800 กว่าจุดในปีนี้